О Б Р А З Л О Ж Е Њ Е

**1. Уставни основ за доношење Закона**

Уставни основ за доношење Закона о потврђивању Споразума између Владе Републике Србије и организације Мултинационалне снаге и посматрачи о операцији на Синајском полуострву, који је потписан у Риму, 3. априла 2023. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**2. Разлози за потврђивање Споразума**

Закључком 05 Број: 337-2259/2023 од 16. марта 2023. године, Влада је утврдила Основу за вођење преговора и закључивање Споразума између Владе Републике Србије и организације Мултинационалне снаге и посматрачи о операцији на Синајском полуострву, усвојила текст Споразума између Владе Републике Србије и организације Мултинационалне снаге и посматрачи о операцији на Синајском полуострву (у даљем тексту: „Споразум”) и уједно овластила потпредседника Владе и министра одбране, да у име, Владе као заступника Републике Србије потпише предметни споразум.

Такође, а имајући у виду одредбу члана 21. став 1. Споразума, којом се предвиђа његова привремена примена од дана потписивања до дана ступања на снагу, прибављена је Одлука Одбора за одбрану и унутрашње послове Народне скупштине, 05 Број: 337-494/23, од 23. марта 2023. године, којом се даје сагласност Влади Републике Србије да прихвати да се Споразум, привремено примењује до његовог ступања на снагу.

С тим у вези, Споразум је у име Владе Републике Србије, потписан у Београду, 29. марта 2023. године, док је у име организације Мултинационалне снаге и посматрачи, потписан у Риму, 3. априла 2023. године, од стране генералног директора Elizabeth L. Dibble, када је и отпочела пивремена примена Споразума.

Наведеним споразумом, установљава се правни основ за ангажовање Војске Србије у оквиру организације Мултинационалне снаге и посматрачи у операцији на Синајском полуострву, односно уговорном регулисању права и обавеза обе уговорне стране током ангажовања јединица и/или припадника Војске Србије у наведеној мултинационалној организацији. Истовремено, Споразумoм се опредељује учешће Републике Србије у људству и опреми, уговара се начин командовања, дисциплинска, материјална и кривична одговорност, као и статус особља те организације, те самим тим и припадника Војске Србије док се налазе у мисији на Синајском полуострву. Такође, Споразум садржи и финансијске одредбе којима се опредељује накнада припадницима Војске Србије за учешће у наведеној мисији. Споразум садржи и Анекс 1, који чини Протокол, закључен 3. августа 1981. године, између влада Арапске Републике Египат и Државе Израел, у присуству представника Владе Сједињених Америчких Држава, који поред осталог, садржи структуру, функцију и одговорности, величину и организацију, начин извештавања и финансирања и администрацију организације Међународне снаге и посматрачи. Такође, у оквиру Анекса 1. Споразума, дефинисана су питања судске надлежности, као и друга питања којима се регулише статус особља у оквиру организације Мултинационалне снаге и посматрачи, укључујући и привилегије и имунитете.

Додатаком Анекса 1. Протокола, прописано је да су војни припадници организације Мултинационале снаге и посматрачи и припадници групе цивилних посматрача те организације, под искључивом надлежношћу својих националних држава у погледу свих кривичних дела која могу починити док се налазе на територији Државе примаоца, односно Синајском полуострву, као и да ће свака таква особа која је оптужена да је починила кривично дело, бити процесуирана у конкретној Држави учеснику, у складу са њеним законима. Такође, одредбом тачке 2. Додатка Анекса 1. Протокола (Дефиниције), прописано је да се у сврхе тог додатка, термин „припадник организације Мултинационалне снаге и посматрачи”, односи између осталог и на свако лице, осим резидента Државе примаоца, које припада војном контингенту Државе учеснице или су на други начин под руководством генералног директора, као и његовог супружника и малолетне деце, у зависности од случаја. Из наведеног следи да би припадници Војске Србије док се налазе у мисији на Синајском полуострву, били под искључивом кривичном јурисдикцијом надлежних органа Републике Србије.

**3. Оцена потребних финансијских средстава за спровођење Закона**

За извршење задатка из Годишњег плана реализације учешћа Војске Србије и других снага одбране у мултинационалним операцијама током 2023. године – „ангажовање инжињеријске јединице Војске Србије на Синајском полуострву”, за финансирање трошкова Војске Србије, одобрена су финансијска средства у износу од 31.855.000,00 динара. Финансијска средства се у целости обезбеђују из општих прихода и примања буџета Републике Србије, извор финансирања 01, на основу Закона о буџету Републике Србије за 2023. годину, у оквиру раздела – Министарство одбране, програм „Операције и функционисање Министарства одбране и Војске Србије”, функција 210 - Војна одбрана, по програмској активности „Мултинационалне операције”, по следећим апропријацијама економске класификације:

413 – Накнаде у натури 315.000 динара;

421 – Стални трошкови 559.000 динара;

422 – Трошкови путовања 5.027.000 динара;

423 – Услуге по уговору 324.000 динара;

424 – Специјализоване услуге 23.030.000 динара;

425 – Текуће поправке и одржавање 12.000 динара;

426 – Материјал 2.588.000 динара;

Очекиване уплате финансијских средстава од стране организације Међународне снаге и посматрачи, на име надокнаде за ангажовање припадника Војске Србије у мултинационалној операци на Синају, износе око 13.200.000,00 динара (120.000,00 америчких долара). Приходе од надокнада организације Мултинационалне снаге и посматрачи, усмеравати као коректуру расхода по конту 424 – Специјализоване услуге и 512 Машине и опрема у оквиру програмске активности ,,Мултинационалне операције”, уколико се рефундирана средства односе на 2023. годину у којој је извршено плаћање из буџета.

Оцена потребних финансијских средстава за спровођење Закона, приказана је у идентичном тексту и у Закључку Владе, 05 Број: 337-2259/2023 од 16. марта 2023. године.